kardosdrur/scandi-wiki huggingface dataset:
UEFA Champions League finalen 2017

UEFA Champions League finalen 2017 var en fodboldkamp, der blev spillet 3. juni 2017. Kampen blev afviklet foran 65.842 tilskuere på Millennium Stadium i Cardiff, og skulle finde vinderen af UEFA Champions League 2016-17. Den var afslutningen på den 62. sæson i Europas største klubturnering for hold arrangeret af UEFA, og den 25. finale siden turneringen skiftede navn fra Europacuppen for Mesterhold til UEFA Champions League.

De deltagende hold var spanske Real Madrid og italienske Juventus, og var en gentagelse af finalen i 1998. Det var Real Madrids anden finale i træk, efter at de vandt i 2016, og Juventus' første siden nederlaget i 2015. Real Madrid vandt kampen med 1-4, efter en pausestilling på 1-1. Det var første gang at en klub har vundet finalen i Champions League to år i træk, og Juventus' syvende nederlag i ni finaler.

Da Cristiano Ronaldo efter 20 minutter scorede målet til 0-1, blev han den første spiller der har scoret mål i tre finaler, da det også skete for Manchester United i 2008 og Real Madrid i 2014. Han scorede også målet til 1-3, og blev efterfølgende kåret som kampens bedste spiller.

Kampen blev ledet af den tyske fodbolddommer Felix Brych.

Spillested 
UEFAs eksklusiv-komite besluttede på et møde den 29. juni 2015 i Prag, at Millennium Stadium i Cardiff skulle være vært for finalen. Det var første gang at en finale i en af de europæiske klubturneringer blev afviklet i Wales. Millennium blev åbnet i sommeren 1999.

Kampen 
Finalen blev spillet 3. juni 2017 på Millennium Stadium i Cardiff, Wales. "Hjemmeholdet" (af administrative årsager) blev fundet ved en ekstra lodtrækning, der blev afholdt efter lodtrækningen til semifinalerne.

Se også 
 UEFA Europa League finalen 2017

Referencer

Eksterne henvisninger 
 UEFA Champions League på UEFAs hjemmeside 

2017
Finalen 2017
Fodbold i 2017
Cardiff
Begivenheder i 2017
Juventus F.C.
Real Madrid
Tamarau

Tamarauen (Bubalus mindorensis) er en lille bøffelart inden for de skedehornede pattedyr. Den er endemisk til øen Mindoro i Filippinerne, men menes også at have levet på Luzon. Den har tidligere levet overalt på Mindoro fra områder næsten ved havet til omkring 2000 m højde i bjergområder, men på grund af, at menneskene har bredt sig, og jagt på dyret lever det nu kun på enkelte, afsides beliggende græsområder og er en truet art.

I modsætning til, hvad man tidligere har troet, er tamarauen ikke en underart af carabaoen, som er en anelse større, eller en almindelig vandbøffel. Sammenlignet med carabaoen har tamarauen mere pels, har hvide markeringer i hovedet, er mere selskabelig og har kortere horn, der er noget i retning af V-formet. Tamarauen er det største, oprindelige pattedyr i Filippinerne (carabaoen er indført).

Referencer

Eksterne henvisninger 

Bøfler
Dyr fra Sydøstasien
Back to Bedlam

Back to Bedlam er debutalbummet fra den britiske singer-songwriter James Blunt. Det blev udgivet d. 14. november 2003 via Atlantic Records. Det er opkaldt efter den berygtede psykiatriske institution Bethlem Royal Hospital, som i folkemunde kaldes Bedlam.

Albummet blev mødt med international anerkendelse fra musikkritikere, der roste Blunt for hans stemme og sangskrivning. Det startede ud i den lave ende af UK Albums Chart i det første par måneder efter udgivelsen, men blev en international succes efter udgivelsen af den tredje single, "You're Beautiful", der blev et stort hit i sommeren 2005. Back to Bedlam var det bedst sælgende album i Storbritannien i 2005 med over 2,4 million solgte eksemplarer. I december 2009 var albummet blevet certificeret 10x platin af British Phonographic Industry for over 3 millioner solgte eksemplarer, hvlket gjorde det til det bedst sælgende album i Storbritannien i 2000'erne. I 2011 blev det overgået af Amy Winehouses Back to Black som det bedst sælgende album i 2000-tallet i Storbritannien. Back to Bedlam er i øjeblikket det 16. bedst sælgende album i Storbritannien, og i 2015 havde det solgt 3,31 millioner eksemplarer her, og mere end 11 millioner eksemplarer på verdensplan.

Spor 
 "High" – 4:03 (James Blunt; Ricky Ross)
 "You're Beautiful" –– 3:33 (J. Blunt; Sacha Skarbek; Amanda Ghost)
 "Wisemen" – 3:42 (J. Blunt; Jimmy Hogarth; S. Skarbek)
 "Goodbye My Lover" – 4:18 (J. Blunt; S. Skarbek)
 "Tears and Rain" – 4:04 (J. Blunt; Guy Chambers)
 "Out of My Mind" – 3:33 (J. Blunt)
 "So Long, Jimmy" – 4:24 (J. Blunt; J. Hogarth)
 "Billy" – 3:37 (J. Blunt; S. Skarbek; A. Ghost)
 "Cry" – 4:06 (J. Blunt; S. Skarbek)
 "No Bravery" – 4:00 (J. Blunt; S. Skarbek)

Hitlister

Referencer 

James Blunt-album
Debutalbum fra 2003
Debutalbum fra Storbritannien
Schellhorn

Schellhorn er administrationsby og en kommune i det nordlige Tyskland, beliggende i Amt Preetz-Land i den sydvestlige del af Kreis Plön. Kreis Plön ligger i den østlige/centrale del af delstaten Slesvig-Holsten.

Geografi 
Schellhorn er beliggende lige sydøst for Preetz ved Lanker See. Byen ligger omkring 16 km fra Kiel og 11 km fra Plön. I kommunen ligger ud over Schellhorn, landsbyerne Freudenholm, Scharstorf og Sophienhof.

Eksterne kilder/henvisninger 

 Kommunens side  på amtets websted.
 Statistikamt Nord – Bevölkerung der Gemeinden in Schleswig-Holstein 4. Quartal 2014 (XLSX-Data) (Fortschreibung auf Basis des Zensus 2011)

Kommuner i Slesvig-Holsten
Byer i Slesvig-Holsten
Byer i Kreis Plön
Helena Victoria af Slesvig-Holsten-Sønderborg-Augustenborg

Prinsesse Helena Victoria (født som prinsesse Helena Victoria af Slesvig-Holsten-Sønderborg-Augustenborg); Victoria Louise Sophia Augusta Amelia Helena; 3. maj 1870, død 13. marts 1948) var en augustenborgsk prinsesse, der var medlem af den britiske kongefamilie. 

Helena Victoria var datter af prins Christian af Slesvig-Holsten-Sønderborg-Augustenborg og prinsesse Helena af Storbritannien, der selv var datter af Dronning Victoria af Storbritannien.

Kilder 

Kongelige fra Storbritannien
Personer fra Windsor
Sønderborgske fyrstelige
Huset Augustenborg
Danish Dance Awards

Danish Dance Awards var en dansk prisuddeling indenfor dancemusik der blev uddelt i 2001 og 2002. Prisuddelingen var en pendant til Danish Music Awards, og var godkendt af IFPI Danmark.

Priserne blev uddelt på baggrund af nomineringer fra et dommer-akademi bestående af anmeldere, musikchefer, indkøbschefer og professionelle DJs fra Ideal Promotion. Vinderne blev udpeget af dommer-akademiet samt danskere, der havde stemt på internettet (på nær enkelte kategorier).

Vindere

Danish Dance Awards 2001
Danish Dance Awards 2001 blev afholdt den 28. april 2001 i Falkoner Centret. De optrædende til showet var bl.a. Fragma, Safri Duo, Me & My, Barcode Brothers, Hampenberg, DJ Encore, Filur, Cargo, Kristine Blond, Infernal, Ringo Brothers, Bikini, og Nicole.

Udvalgte vindere 
Årets nye danske navn: Safri Duo
Årets producere: Morten Friis, Uffe Savery og Michael Parsberg
Årets danske dance hit: Safri Duo – "Played-A-Live (The Bongo Song)"

Danish Dance Awards 2002
Danish Dance Awards 2002 blev afholdt den  20. april 2002 i KB-Hallen. Værten var Lars Herlow. Et sammendrag fra prisuddelingen blev vist på DR1 senere samme aften. I forbindelse med showet blev der udgivet et opsamlingsalbum med titlen Danish Dance Awards 2002, der bl.a. indeholdt sange med de nominerede og optrædende. Der blev ligeledes produceret en temasang til showet af Matanka med titlen "Lost in a Dream", produceret af danske Michael Parsberg og belgiske Svenson & Gielen.

De optrædende til showet var DJ Aligator, Dr. Alban, Lasgo, Hampenberg, Musikk, Ian van Dahl, Nicole Stokholm featuring Me & My, Jascha Richter, Da Buzz, Mukupa featuring Kid Creole, P-Control, og Scooters.

Kilder

Dance Awards
Prisuddelinger
Etableret i 2001
Ophørt i 2002
UEFA Europa League finalen 2016

UEFA Europa League finalen 2016 var en fodboldkamp, der blev spillet 18. maj 2016. Kampen blev spillet på St. Jakob-Park i Basel, og skulle finde vinderen af UEFA Europa League 2015-16. Den var kulminationen på den 45. sæson i Europas næststørste klubturnering for hold arrangeret af UEFA, og den syvende finale siden turneringen skiftede navn fra UEFA Cup til UEFA Europa League.

Finalen havde deltagelse af engelske Liverpool og spanske Sevilla, med sidstnævnte som vinder med 3-1. Dette var Sevillas tredje Europa League-sejr i træk, samt den femte sejr i turneringen på ti år, efter at de vandt finalerne i 2006, 2007, 2014 og 2015.

Kampen blev ledet af den svenske dommer Jonas Eriksson.

Spillested 
UEFAs eksklusiv-komite bestemte på et møde den 18. september 2014 i Nyon, at St. Jakob-Park i Basel skulle være vært for finalen. Det var første gang siden 1984 at en finale i en af de europæiske klubturneringer skulle afvikles i byen. Dengang mødtes Juventus og FC Porto i finalen i UEFA Pokalvindernes Turnering på St. Jakob Stadium, som i 1998 blev revet ned, og erstattet af det nuværende stadion i 2001.

Kampen

Detaljer

Se også 
 UEFA Champions League finalen 2016

Referencer

Eksterne henvisninger 
 UEFA Europa League på UEFAs hjemmeside 

2016
Finalen 2016
Fodbold i 2016
Sport i Basel
Liverpool F.C.
Sevilla FC
UEFA Europa League finalen 2017

UEFA Europa League finalen 2017 var en fodboldkamp der blev spillet 24. maj 2017. Kampen blev spillet foran 46.961 tilskuere på Friends Arena i Stockholm, og skulle finde vinderen af UEFA Europa League 2016-17. Den var kulminationen på den 46. sæson i Europas næststørste klubturnering for hold arrangeret af UEFA, og den ottende finale siden turneringen skiftede navn fra UEFA Cup til UEFA Europa League.

Finalen havde deltagelse af engelske Manchester United og hollandske Ajax fra Amsterdam, og blev vundet af englænderne med 2-0.

Kampen blev ledet af den slovenske dommer Damir Skomina.

Spillested 
UEFAs eksklusiv-komite bestemte på et møde den 29. juni 2015 i Prag, at det svenske nationalstadion, Friends Arena i Solna ved Stockholm, skulle være vært for finalen. Arenaen blev åbnet i oktober 2012, og er hjemmebane for klubben AIK Fotboll og Sveriges fodboldlandshold.

Kampen 
"Hjemmeholdet" (af administrative årsager) blev fundet ved en ekstra lodtrækning, der blev afholdt efter lodtrækningen til semifinalerne.

Se også 
 UEFA Champions League finalen 2017

Referencer

Eksterne henvisninger 
 UEFA Europa League på UEFAs hjemmeside 

2017
Finalen 2017
Fodbold i 2017
Sport i Stockholm
AFC Ajax
Manchester United F.C.
Bauer Media Danmark

Bauer Media Danmark er et dansk datterselskab til Bauer Media Group, der driver radiostationerne Nova FM, The Voice, Radio 100, POP FM, myRock, Radio Soft og Radio Klassisk.

Bauer Media Danmark blev til, da ProSiebenSat.1 Media solgte SBS Radio i april 2015.

Den ældste af kanalerne er The Voice, der begyndte sine udsendelser i 1984. I 1999 etableredes søsterkanalen POP FM, der blev lukket i 2004 efter SBS' overtagelse af Radio 2 året før, men som blev relanceret i 2010.
I 2008 blev Radio 2 erstattet af Radio City, der sendte til 2009, hvorefter dennes frekevenser blev brugt til den nye station, Nova FM, der opstod gennem SBS Radios og TV2s aftale om at drive Danmarks femte jordbaserede FM-radiokanal, som TV2 før havde drevet alene.

Bauer Media arrangerer sammen med DR, Danske Medier og  Radio4 den årlige konference Audiodays, hvor Prix Radio prisuddelingen afholdes.

Eksterne henvisninger 
 Bauer Media Danmark 

Etableret i 2015
Bauer Media Group
Radiostationer fra Danmark
Laderegulator

En akkumulator laderegulator eller ladekredsløb begrænser den elektriske strøm, som sendes ind i "opladeregulator" (eller ud af "afladeregulator") akkumulatoren.

Termen "laderegulator" kan referere til enten en separat enhed - eller et styrekredsløb integreret i en akkumulatorpakke, batteri-/akkumulator-dreven apparat eller akkumulatorlader.

Hvis laderegulatoren indeholder et indlejret system - typisk i form af en mikrocontroller - kaldes den en computerstyret laderegulator og indeholder så også et batteristyresystem.

(Op)laderegulatoren forhindrer overladning og kan også beskytte mod overspænding, hvilket ellers vil reducere akkumulatorens ydelse og livslængde - herudover kan overladning og overspænding udgøre en sikkerhedsrisiko. Et eksempel på en simpel opladeregulator er et laderelæ.

En laderegulator kan også indeholde en "afladeregulator" eller akkumulatorvagt (batterivagt, eng. Low Voltage Disconnect; LVD), som forhindrer fuld afladning eller overafladning. Overafladning er, når den maksimale afladestrøm overskrides - eller når mindst én celles spænding falder under minimumscellespændingen eller endda skifter polaritet. En akkumulatorvagt beskytter akkumulatoren, så den bør bibeholde en normal levetid.

Kilder/referencer

Se også 
Pulse Width Modulation (PWM)
Off-the-grid
Solcellevekselretter
Zenerdiode

Akkumulatorteknik
Elektrisk energistyring
Tidlig alpeviol

 
Tidlig alpeviol (Cyclamen coum) er en urteagtig knoldplante, der vokser ganske lavt over jorden. Den har afrundet-hjerteformede blade og springer meget tidligt ud med lyserøde (”cyklamenfarvede”) blomster. Planten kan dyrkes i fugtig skygge og overvintre under beskyttelse af et tykt lag visne blade.

Beskrivelse 
Tidlig alpeviol har sine blade siddende i en grundstillet roset eller flad tue. De er afrundede og hjerte- eller nyreformede med en bølget eller groft tandet rand. Oversiden er – som regel – mørkegrøn med grå, skjoldformede aftegninger, men helt grå eller rent mørkegrønne eksemplarer findes også. Undersiden er vinrød med lyse bladribber. Blomstringen foregår meget tidligt, dvs. i marts-april, hvor man finder blomsterne siddende enkeltvis og endestillet på hver deres stængel. De enkelte blomster er 5-tallige og regelmæssige, men stænglen er bøjet allerøverst, så blomsten er nedadvendt. Kronbladene er runde og normalt lyserøde, men helt hvide og rødviolette blomster findes også. Frugten er en flerrummet kapsel med brune, klæbrige frø. Planten er myrespredt (se myrelegeme).

Rodsystemet består af en skiveformet rodknold, som midt på undersiden har et sted, hvor alle de grove trævlerødder udspringer.

Planten når en højde på ca. 8 cm og en bredde på ca. 20 cm.

Hjemsted 
Tidlig alpeviol har sin naturlige udbredelse i to områder af det sydøstlige Europa og Mellemøsten: dels et bånd fra Bulgarien og rundt om Sortehavet til det nordlige Tyrkiet, Kaukasus og Alborzbjergene, og dels et mindre område fra Hatayprovinsen i det sydvestlige Tyrkiet via Libanon og Syrien til Israel. Planten er knyttet til lyse skove med en humusrig jordbund, der er fugtig fra om vinteren og til hen på foråret.

I den bjergrige Strandža naturpark, som ligger i det sydøstlige Bulgarien, finder man en vegetation, som overlevede beskyttet under den seneste istid. Her er der bevaret skove med mange tertiære relikter, og her vokser arten sammen med bl.a. almindelig ildtorn, almindelig taks, bærperikon, Cicer montbretii (en art af Kikært-slægten), Epimedium pubigerum (en art af Bispehue), Ilex colchica (en art af kristtorn), kaukasisk blåbær, mispel, orientalsk bøg, pontisk dafne, pontisk rododendron, Quercus hartwissiana (en art af eg), Scilla bithynica (en art af skilla), storblomstret perikon, Symphytum tauricum (en art af kulsukker) og trælyng

Underarter 
 Cyclamen coum subsp. coum (vest- og sydvestlig) — bladene er oftest glatte, kronbladenen er 0,8–1,4 cm
 Cyclamen coum subsp. caucasicum (øst) — bladene er bølgede — kronbladene er 1,2–2 cm

Galleri

Noter

Kilder og eksterne henvisninger 
 The Cyclamen Society: Cyclamen coum  – grundig gennemgang af planten på 
 Lis Langschwager (red.): Havens Staudeleksikon, 1991, 
 

Røde blomster
Skovbundsplanter
Haveplanter
Hans Christian Bjerg

Hans Christian Bjerg (født 15. august 1944 i København) er en dansk historiker, forfatter og tidligere overarkivar på Rigsarkivet. Bjerg har især beskæftiget sig med marinehistorie, og han har skrevet flere bøger om emnet.

Karriere 
Hans Christian Bjerg gik på Østersøgades Gymnasium, hvor han blev student i 1963. Herefter blev han uddannet i historie og indianske sprog og kulturer fra Københavns Universitet. I 1971 blev han arkivar på Rigsarkivet. I 1974 blev han historisk konsulent ved Søværnet, og siden 1975 har han undervist ved Søværnets Officersskole. Samtidig underviste han på Københavns Universitet i indianske sprog og kulturer frem til 1983. Fra 1981 til 2002 var han overarkivar på Rigsarkivet. Siden 1987 har han været med i Kontroludvalget vedrørende Politiets og Forsvarets Efterretningstjenester.

Bjerg har især forsket i marinehistorie. Han grundlagde Marinehistorisk Tidsskrift i 1967 og var redaktør for samme fra grundlæggelsen frem til 1978. Han var medredaktør fra 1986 til 1991. Bjerg har desuden forfattet en række fagbøger om historiske emner, og særligt om militær og marinen.

Bibliografi 
 1980 Danske orlogsskibe 1690-1860 (med John Erichsen). .
 1985 Ligaen. Den danske militære efterretningstjeneste 1940-45 (to bind)
 1995 Til gavn for Danmarks forsvar
 2005 (sammen med Ole L. Frantzen) Danmark i Krig 
 2006 Dannebrog - historien om et kristent og nationalt symbol 
 2010 Dansk orlogshistorie 1510-2010

Referencer

Eksterne henvisninger 
 Bjergs hjemmeside

Historikere fra Danmark
Faglitterære forfattere fra Danmark
Personer fra København
Personer i Kraks Blå Bog
Edith Grøn

Edith Dorthe Grøn (født 19. februar 1917 i København, død 15. marts 1990 i Managua, Nicaragua) var en nicaraguansk billedhugger.

Opvækst 
Grøn fødtes i København 1917, som datter til Vilhelm Andersen Grøn og Sofie Rasmussen. Hun havde en yngre broder, Niels Aage Frederik Grøn. År 1923 flyttede familien til Managua, Nicaragua, på grund af den vanskelige økonomiske situation i Danmark efter første verdenskrig. I Managua åbnede de en butik ved navn La Casa Dinamarca, hvor hele familien arbejdede. Da Edith var 14 år gammel, kom hun alvorligt til skade i en trafikulykke, da familien var på vej hjem fra en strandudflugt. Det lykkedes for lægerne at redde hendes liv, men hendes ansigt blev deformeret.

Kunststudier 
Grøn studerede først kunst ved Escuela de Arte de Managua med billedhuggeren Genaro Amador Lira. År 1943 vandt Grøn prisen Primer Premio del Concurso de Arte 'Rubén Darío''' i en kunstudstilling på Palacio de la Cultura i Managua, med en skulptur ved navn Amo Muerto. Samme år begyndte hun at studere på Academia de San Carlos ved Universidad Nacional Autónoma de México, hvor hun tog klasser med Fidias Elizondo, Ignacio Asúnsolo og Luis Ortiz Monasterio. Hun rejste senere til New York, hvor hun studerede skulptur og keramik på Columbia University fra 1946 til 1947.

 Kunstneriskt arbejde 

I sine skulpturer arbejdede Grøn blandt andet med portræt, buster, folkeminde og mindesmonument. Hendes kunst var blandt andet påvirket af den rumænske billedhugger Constantin Brâncuși.

Grøn skabt et stort antal buster af kendte nicaraguanere, som lærerinden Doña Chepita Toledo de Aguerri og doktor Joaquín Vigil.'' Grøn skabte også en række skulpturer af nicaraguanske nationalhelte: soldaten Andrés Castro, læreren Enmanuel Mongalo y Rubio, arbejderen Felipe Neri Fajardo, generalen José Dolores Estrada Vado, indianerlederen Diriangen og præsidenten Emiliano Chamorro Vargas. Den person, som hun lavede flest skulpturer af, var digteren Rubén Darío.

Grøn skabt over 300 skulpturer. De fleste findes i Nicaragua, men hendes kunstværker findes også i eksempelvis Belgien, Colombia, Costa Rica, Danmark, Frankrig, USA, Mexico, Peru, Spanien og Tyskland.

Kunstværk 
 Estatua del cacique Nicarao , Managua.
 Cabeza de Rubén Darío, Centro Escolar Rubén Darío, Ciudad Darío.
 El Relevo , Managua.
 Buste af Rubén Darío , Miami, USA.

Referencer

Eksterne henvisninger 
 Video: Alejandra Urdapilleta og Raul Armijo Quintanilla, Edith Grøn: escultora, 2011.

Billedhuggere fra Danmark
Bjerganoa

Bjerganoaen (Bubalus quarlesi) er en lille bøffelart inden for de skedehornede pattedyr. Bjerganoaen lever i Indonesien og er nært beslægtet med lavlandsanoaen, som den undertiden regnes som en underart af.

Udseende 
Bjerganoaen bliver op til 150 cm lang og kan have skulderhøjde på 70 cm. Den uldagtige pels er mørkebrun eller sort. Begge køn har horn på 15-19 cm. Bjerganoaen adskiller sig udseendemæssigt fra lavlandsanoaen ved at mangle et hvidt mønster ved struben, mens den har tættere pels og kortere hale og horn.

Levesteder 
Den lever endemisk på den indonesiske ø Sulawesi samt den mindre naboø Buton. Dens habitat er skove, primært regnskove, i op til 2.300 m højde, og den foretrækker område, der ikke forstyrres af mennesker, og hvor der er adgang til vand.

Levevis
Dyrene lever enkeltvis eller i par. De er mest aktive først på dagen, mens de hviler sidst på dagen, skjult i tæt bevoksning. Bjerganoaen er udelukkende planteæder og lever mest af græs, blade og mos.

Man kender ikke meget til deres forplantning. Drægtighedstiden er 275-315 dage, hvorpå hunnen normalt føder én kalv. Kalvene er i begyndelsen lysere end de voksne dyr.

Trusler 
Bjerganoaen trues først og fremmest af jagt og forandringer af levestederne. Populationen er nu om stunder fordelt på flere mindre områder, hvoraf en del er fredede. Ifølge IUCN's Rødliste anslås der at leve omkring 2.500 individer, og arten er dermed beskrevet som moderat truet.

Referencer

Eksterne henvisninger 

Bøfler
Dyr fra Indonesien
Corrado Sanguineti

Corrado Sanguineti (7. november 1964  i Milano i Italien) har siden 16. november 2015 været den katolsk biskop i Pavia i Italien. 

Sanguineti er uddannet præst fra Chiavari og blev ordineret som præst den 30. oktober 1988.;

Fodnoter

Eksterne henvisninger 

 Den Katolske Kirke i Pavia

Katolske biskopper fra Italien
Compton Gamma Ray Observatory

Compton Gamma Ray Observatory (CGRO) var et rumobservatorium, der i perioden fra 1991 til 2000 i kredsløb om Jorden observerede lys i det elektromagnetiske spektrum mellem 20k eV og 30 GeV. Rumobservatoriet var udstyret med fire hovedteleskoper, der opfangede elektromagnetisk stråling i form af røntgen- og gammastråling samt diverse specialiserede måleinstrumenter. Efter 14 års forberedelser blev observatoriet opsendt den 5. april 1991 med rumfærgen Atlantis ved STS-37. Rumobservatoriet forblev i drift indtil den 4. juni 2000, hvor rumobservatoriet foretog en kontrolleret nedstyrtning gennem atmosfæren. Rumobservatoriet blev sendt i lavt jordkredsløb i 450 kilometers højde beskyttet af Van Allen-bælterne. Med en vægt på 17 ton ved opsendelsen var CGRO den hidtil tungeste last, der nogensinde var blevet opsendt.

CGRO var sammen med Hubble Space Telescope, Chandra X-ray Observatory og Spitzer Space Telescope en del af NASA’s Great Observatories program og efterfulgte Hubble som det andet rumobservatorium, der blev opsendt som led i programmet.

CGRO blev bygget af TRW (i dag Northrop Grumman Aerospace Systems) i Redondo Beach, Californien og kostede 617 millioner dollars at fremstille. CGRO var resultatet af et internationalt samarbejde, der bl.a. omfattede Den Europæiske Rumorganisation (ESA) og flere universiteter samt det amerikanske Naval Research Laboratory.

CGRO var opkaldt efter nobelprisvinderen Arthur Holly Compton (Washington University in St. Louis) for dennes arbejde med gammastråling.

Afslutning på missionen 
Efter at et tredje gyroskop ophørte med at fungere i december 1999, blev rumobservatoriets bane ændret, således at dette styrtede ned gennem atmosfæren. På dette tidspunkt var observatoriet stadig funktionsdygtigt, men en nedbrud af yderligere et gyroskop ville gøre det vanskeligt at styre observatoriet ned i atmosfæren. NASA besluttede derfor af sikkerhedshensyn at lade rumobservatoriet falde ned gennem atmosfæren i et kontrolleret styrt frem for at lade observatoriet styrte ned et tilfældigt sted. CGRO var i modsætning til Hubble ikke designet til at blive repareret under kredsløb. CGRO nåede atmosfæren den 4. juni 2000, hvorefter det meste af observatoriet brændte op. De dele, der ikke brændte op ("seks 817 kg tunge I-beams af aluminium og dele af titanium, herunder mere end 5.000 bolte"), faldt i Stillehavet uden at gøre skade.

CGRO's nedstyrtning var den første kontrollerede nedstyrtning af en satellit i et NASA-program.

Noter

Eksterne links 

 NASA Compton Gamma Ray Observatory site 
 NASA CGRO images

Rumobservatorier
NASA